CELEX: 
Language: ro
Date: 2020-12-16 00:00:00
Title: REGULAMENTUL DELEGAT (UE) …/… AL COMISIEI de modificare a anexei I la Regulamentul (UE) 2019/1021 al Parlamentului European și al Consiliului privind poluanții organici persistenți în ceea ce privește pentaclorfenolul și sărurile și esterii acestuia

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Articolul 1 din Regulamentul (UE) 2019/1021 („Regulament privind POP”) stabilește ca obiectiv al regulamentului respectiv protecția sănătății umane și a mediului împotriva poluanților organici persistenți („POP”) prin interzicerea, scoaterea din uz cât mai curând posibil sau limitarea producerii, a introducerii pe piață și a utilizării substanțelor care intră sub incidența Convenției de la Stockholm privind poluanții organici persistenți.
            
            
               Pentaclorfenolul (PCP) și sărurile și esterii acestuia sunt enumerați în anexa I la Regulamentul privind POP, fără indicarea unei valori-limită pentru urmele neintenționate de contaminant. PCP a fost utilizat în principal în UE ca pesticid. În momentul includerii în anexa I la Regulamentul privind POP, s-a considerat că nu era necesară o valoare-limită deoarece nu se preconiza ca PCP să se regăsească în amestecuri și articole. Comisia, ECHA și unele autorități din statele membre cu competență în ceea ce privește Regulamentul privind POP au primit recent întrebări privind o valoare-limită pentru prezența PCP în articole. Aceste întrebări par să se refere la prezența PCP în așchii de lemn recuperate pentru producția de panouri din lemn și în textile importate. Lipsa unei valori-limită specificate pentru urmele neintenționate de contaminant cauzează insecuritate juridică, întrucât părțile interesate nu știu dacă se aplică o valoare-limită și nici ce valoare anume. Absența unei valori-limită ar fi interpretată ca și cum s-ar aplica limita de detecție, care ar fi atât de scăzută încât ar crea probleme în anumite cazuri, de exemplu, ar împiedica introducerea pe piață a articolelor fabricate din așchii de lemn reciclate.
            
            
               Având în vedere informațiile disponibile în prezent, se consideră adecvat să se stabilească o valoare-limită pentru prezența PCP ca urmă neintenționată de contaminant în substanțe, amestecuri sau articole. Această valoare-limită ar clarifica situația juridică și ar facilita asigurarea respectării legislației. 
            
            
               Pe baza informațiilor disponibile, această valoare-limită ar trebui stabilită la 5 mg/kg (0,0005 procente de masă) pentru prezența PCP ca urmă neintenționată de contaminant în substanțe, amestecuri și articole.
            
            
            
               2.CONSULTĂRI ÎNAINTEA ADOPTĂRII ACTULUI
            
            
               La 9 iunie 2020 și 24 noiembrie 2020 (la „reuniunea AC POP”) a fost consultat un grup de experți în legătură cu proiectul de modificare, iar observațiile acestuia au fost luate în considerare. Grupul este compus din reprezentanți ai tuturor părților interesate relevante, și anume din reprezentanți ai statelor membre, ai Agenției Europene pentru Produse Chimice, ai industriei chimice și ai societății civile.
            
            
               În perioada 1-29 septembrie 2020 s-a desfășurat o consultare publică privind proiectul de act. Toate observațiile primite au sprijinit modificarea.
            
            
               3.ELEMENTELE JURIDICE ALE ACTULUI DELEGAT
            
            
               Actul delegat modifică rubrica referitoare la pentaclorfenol și sărurile și esterii acestuia din anexa I la Regulamentul (UE) 2019/1021 în vederea adaptării acesteia la progresul științific și tehnic. Temeiul juridic al actului delegat propus este articolul 15 alineatul (1) din Regulamentul (UE) 2019/1021. 
            
            
               REGULAMENTUL DELEGAT (UE) …/… AL COMISIEI
            
            
               din 16.12.2020
            
            
               de modificare a anexei I la Regulamentul (UE) 2019/1021 al Parlamentului European și al Consiliului privind poluanții organici persistenți în ceea ce privește pentaclorfenolul și sărurile și esterii acestuia
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2019/1021 al Parlamentului European și al Consiliului din 20 iunie 2019 privind poluanții organici persistenți
                  1
               , în special articolul 15 alineatul (1),
            
         
         
            
               întrucât:
            
            
               (1)Regulamentul (UE) 2019/1021 pune în aplicare angajamentele asumate de Uniune în temeiul Convenției de la Stockholm privind poluanții organici persistenți
                  2
                și al Protocolului la Convenția din 1979 privind poluarea atmosferică transfrontalieră pe distanțe lungi, referitor la poluanții organici persistenți
                  3
               .
            
            
               (2)În temeiul articolului 3 alineatul (1) din Regulamentul (UE) 2019/1021, se interzic producerea, introducerea pe piață și utilizarea substanțelor enumerate în anexa I la regulament, fie individual, fie în compoziția amestecurilor sau a articolelor, sub rezerva articolului 4 din regulamentul menționat anterior.
            
            
               (3)Pentaclorfenolul și sărurile și esterii acestuia sunt enumerați în anexa I la Regulamentul (UE) 2019/1021, fără indicarea unei valori-limită pentru urmele neintenționate de contaminant.
            
            
               (4)Articolul 15 alineatul (1) din Regulamentul (UE) 2019/1021 împuternicește Comisia să adopte acte delegate pentru a modifica rubricile existente din anexa I în vederea adaptării acestora la progresul științific și tehnic. 
            
            
               (5)Comisia a constatat prezența pentaclorfenolului și a sărurilor și esterilor acestuia ca impuritate în anumite articole, inclusiv în textile importate și în așchii de lemn recuperate pentru producerea de panouri din lemn. 
            
            
               (6)Pentru a permite continuarea reciclării așchiilor de lemn și pentru a facilita asigurarea respectării legislației, ar trebui să se stabilească o limită pentru urmele neintenționate de contaminant de 5 mg/kg (0,0005 procente de masă) pentru pentaclorfenol și sărurile și esterii acestuia.
            
            
               (7)Prin urmare, Regulamentul (UE) 2019/1021 ar trebui modificat în consecință,
            
            
               ADOPTĂ PREZENTUL REGULAMENT:
            
            
               Articolul 1
            
            
               Anexa I la Regulamentul (UE) 2019/1021 se modifică în conformitate cu anexa la prezentul regulament.
            
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 16.12.2020
            
            
               
                      Pentru Comisie,
               
               
                     Președinta
                     Ursula VON DER LEYEN
               
               
            
         
         
            
                  
                     (1)
                  
                        JO L 169, 25.6.2019, p. 45. 
               
               
                  
                     (2)
                  
                        JO L 209, 31.7.2006, p. 3.
               
               
                  
                     (3)
                  
                        JO L 81, 19.3.2004, p. 37.
               
            
      
    ---documentbreak--- 
      
         
         
            
               ANEXĂ 
            
            
               În partea A a anexei I la Regulamentul (UE) 2019/1021, în a patra coloană („Derogare specifică privind utilizarea intermediară sau alte specificații”) pentru rubrica privind pentaclorfenolul și sărurile și esterii acestuia se adaugă următorul text:
            
            
               „În sensul prezentei rubrici, articolul 4 alineatul (1) litera (b) se aplică pentru pentaclorfenol și sărurile și esterii săi, atunci când aceștia sunt prezenți în substanțe, amestecuri sau articole în concentrații mai mici sau egale cu 5 mg/kg (0,0005 procente de masă).”